Det er fortsat ikke sikkert at færdes på det naturskønne sted ved kysten.

Lige nu er det ikke tilladt at komme helt tæt på Bulbjerg Klint i Thy, fordi der er akut og forhøjet risiko for nedstyrtning foran klinten, og sådan forbliver det frem til tidligst 30. september. I en pressemeddelelse oplyser Midt- og Vestjyllands Politi, at adgangsforbuddet netop er forlænget. I marts styrtede en del af klinten ned. Efterfølgende vurderede Kystdirektoratet, at der ville komme yderligere skred inden for kort tid, som følge af naturens processer og tyngdekraftens påvirkning af klinten. Derfor indførte politiet et midlertidigt adgangsforbud for at forebygge, at nogen kom til skade, når de besøgte stedet. Midt- og Vestjyllands Politi beskriver i dag, at risikoen for skred fortsat er forhøjet, og derfor skal folk altså holde sig på afstand lidt endnu.